Okresná prokuratúra Pezinok 
Šenkvická cesta 5, 902 01 Pezinok 	

Sp. zn. : 3 Pv 992/11/1107	Pezinok, 17.2.2012
EEČ : 2-14-12-2012

U Z N E S E N I E

Trestná vec:	obvinený XXXXX 
Prečin:	

Rozhodol: 	prokurátorka Okresnej prokuratúry Pezinok
Rozhodnutie:
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
napriek tomu, že mu zo Zákona o rodine vyplýva povinnosť prispievať na výživu svojej dcéry XXXXX, narodenej XXXXX, trvale bytom XXXXX, XXXXX ul. č. XXXXX  pričom rozsudkom Okresného súdu Pezinok, č.k.: 28P 94/2010-56 zo dňa 18.06.2010, právoplatným 14.07.2011 bol zaviazaný prispievať na jej výživu sumou 100 eur mesačne vždy do 15-teho dňa v mesiaci k rukám matky dieťaťa XXXXX, v mieste svojho trvalého bydliska  a všade tam, kde sa zdržiaval, v období november 2010, január 2011, marec 2011, máj 2011, september 2011, október 2011 a november 2011 si riadne uvedenú povinnosť neplnil, čím mu za uvedené obdobie vznikol dlh na výživnom vo výške 700 eur,

Právna veta:
lebo zanikla trestnosť činu
Odôvodnenie:
Uznesením príslušníka Okresného riaditeľstva PZ v Senci, Obvodného oddelenia PZ Bernolákovo, zo dňa 08.12.2011, ČVS:ORP-1497/BE-SC-2011, bolo podľa § 199 ods. 1  začaté trestné stíhanie a súčasne podľa § 206 ods. 1 Trestného poriadku vznesené obvinenie XXXXX, narodenému dňa XXXXX v XXXXX XXXXX pre trestný čin zanedbania povinnej výživy podľa § 207 ods. 1 Trestného zákona.

         Poverený príslušník vykonal všetky potrebné úkony pre objektívne a úplné zistenie skutkového stavu, a to výsluchy obvineného ako aj poškodenej, zabezpečil do spisového materiálu rozsudok Okresného súdu Pezinok, č.k.: 28P 94/2010-56 zo dňa 18.06.2010, právoplatný 14.07.2011, kópie poštových poukážok uhradeného výživného, ako aj ďalšie listinné dôkazy.

          Po skončení vyšetrovania poverený príslušník Policajného zboru predložil dňa 19.01.2012 vyšetrovací spis dozorujúcej prokurátorke tunajšej prokuratúry s návrhom na podmienečné zastavenie trestného stíhania vedeného proti obvinenému XXXXX.
 
          Preskúmaním na vec sa vzťahujúceho spisového materiálu predloženého povereným príslušníkom Okresného riaditeľstva PZ v Senci, Obvodného oddelenia PZ Bernolákovo vedeného pod ČVS: ORP-1497/BE-SC-2011 som dospela k záveru, že trestné stíhanie proti obvinenému XXXXX pre trestný čin zanedbania povinnej výživy podľa § 207 ods. 1 Trestného zákona je potrebné zastaviť podľa § 215 ods. 1 písm. h) Trestného poriadku s poukazom na ustanovenie o účinnej ľútosti podľa § 86 ods. 1 písm. a) Trestného zákona.

          Obvinený XXXXX vo výpovedi dňa 28.12.2011 uviedol, že je si vedomý toho, že v zmysle rozsudku Okresného súdu Pezinok má riadne prispievať na výživu svojej dcéry. Túto povinnosť si aj plnil, avšak v jeho zamestnaní nastali  problémy v súvislosti s ktorými  mal podstatne nižší príjem. O zníženie sumy výživného požiadať nechcel a to z dôvodu, aby jeho dcéra nebola ukrátená. Dlžnú sumu mal v úmysle po urovnaní problémov v zamestnaní doplatiť, čo aj urobil.

          Ako vyplýva z príslušného spisového materiálu, najmä z dokladovaných fotokópií poštových poukážok, obvinený XXXXX celkové dlžné výživné uhradil do dňa 23.12.2011, čo následne pri výsluchu dňa 10.01.2012 potvrdila aj poškodená XXXXX, ktorá zároveň  uviedla, že doplatením jej už obvinený nie je dlžný na výživnom žiadnu sumu. 

          Trestného činu zanedbania povinnej výživy podľa § 207 ods. 1 Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného.

          Podľa § 86 ods. 1 písm. a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

          Podľa § 215 ods. 1 písmeno h) Trestného poriadku prokurátor zastaví trestné stíhanie, ak zanikla trestnosť činu.

          Keďže splnenie vyživovacej povinnosti je dôležitejšie ako samotné potrestanie páchateľa, jeho trestnosť za splnenia podmienok stanovených zákonom zanikne. Základnou a nevyhnutnou podmienkou pre zánik trestnosti je, že páchateľ dodatočne splní svoju vyživovaciu povinnosť v celom rozsahu. Táto povinnosť však musí byť splnená skôr, než sa súd odoberie na záverečnú poradu.

S poukazom na všetky vyššie uvedené skutočnosti, bolo potrebné rozhodnúť o týchto skutkoch tak, ako je uvedené vo výrokovej časti tohto uznesenia.

Poučenie:
Proti tomuto uzneseniu   j e   prípustná sťažnosť, ktorú je možné podať do troch dní od jeho oznámenia na Okresnú prokuratúru Pezinok. Sťažnosť   m á   odkladný účinok.

Mgr. Barinková Jana
prokurátorka